עד כמה שהרשת היא מקום נהדר, היא מזוהמת בכמות אדירה של בוטים עם מטרות שונות ומשונות, שחלקן אפילו עשויות לעלות לא מעט כסף. אחת מהחברות שמנסות למנוע הונאות כאלו ואחרות היא Adjust, אשר מודיעה היום (ג’) על רכישתה של Unbotify הישראלית, אשר פיתחה טכנולוגיה המבחינה בין בוטים לבין משתמשים אמיתיים. סכום העסקה לא נחשף, אך Unbotify תמשיך לפעול כיחידה עצמאית במשרדיה בתל אביב, והיא אף צפויה להתרחב.
Adjust, אשר נוסדה ב-2012, מתעסקת בניתוח מדדי חשיפה לפרסום ומניעת הונאות במובייל, עבור משווקי אפליקציות למובייל. הונאות בפרסום ברשת על ידי מובייל מובילה להפסדים שנתיים אדירי מימדים שתופחים משנה לשנה, כאשר בוטים מתחזים למשתמשים אנושיים ויוצרים נתונים לא נכונים של צפיות, קליקים, התקנות וכדומה, כדי לתת מראית עין של קמפיין שיווקי מוצלח וטראפיק לא מדויק.
Unbotify, אשר נוסדה ב-2015 על ידי ירון אוליקר ואלון דיין, משתמשת ביכולות ML ו-DL כדי לזהות מאפיינים של בוטים לעומת משתמשים אנושיים רגילים. בין הנתונים בהם משתמשת החברה ניתן למצוא גם גישות מעט שונות כמו חיישן ה-Accelerometer וחיישנים נוספים שמראים שמדובר משתמש אנושי, פעולות על מסך המגע הכוללות את עוצמת הלחיצה, מהירות הקלדה וכדומה. בכך, ניתן לאתר פעילות של בוטים לעומת משתמשים אנושיים, על ידי זיהוי של פעולות שהבוטים לא יכולים לזייף בקלות, שהיא התנהגות אנושית.
“המיזוג בין הטכנולוגיה שלנו לזיהוי בוטים בזמן אמת לבין מערכות ההגנה המתקדמות של Adjust נגד הונאות, יביא לביסוס מעמדה של Adjust כחברה המובילה בשוק בתחום מניעת הונאות, וישים קץ להפסדים של מיליארדי דולרים הנגרמים כתוצאה מהונאות פרסום”‘, כך לדברי כריסטיאן הנשל, מייסד ומנכ”ל Adjust. רכישה של Unbotify תאפשר ל-Adjust להחזיק בפתרון הרבה יותר הוליסטי למלחמה בהונאות, ולצמצם את ההשפעה של תופעות שכאלו על תקציבי פרסום דיגיטלי. מלבד הונאות פרסום, ניתן לזהות באמצעות המערכת של Unbotify תופעות ומקרים חמורים נוספים כמו השתלטויות על חשבונות, הונאות תשלומים, איומי אבטחת מידע וכדומה.
משרדי Unbotify ממוקמים בתל אביב, כאשר במסגרת הרכישה החברה תמשיך בפעילות עצמאית, וצוות החברה אף צפוי להכפיל את עצמו במהלך השנה הקרובה.
4 תגובות על "חברת Adjust רוכשת את Unbotify כדי לבעוט החוצה בוטים"
לא אחת כשלא מפורסם סכום הקנייה מדובר באקוויהייר. מעניין אם זה המקרה גם כאן. זה יהיה חבל.
בהצלחה רבה לירון ואלון!